Kallur voitti 1998 Ruotsin sisäratojen mestaruuden 60 metrin aidoissa ja ulkoratojen mestaruuden 100 metrin aidoissa. Hän voitti samana vuonna pronssia Annecyn nuorten MM-kisoissa 100 metrin aidoissa ajalla 13,77. Seuraavana vuonna hän voitti Ruotsin sisäratojen mestaruuden 60 metrillä ja oli alle 20-vuotiaiden EM-kilpailuissa viides 100 metrin aitajuoksussa. Vuonna 2000 hän voitti maansa sisä- ja ulkoratojen mestaruuden pika-aidoissa. Hän sijoittui samana vuonna 60 metrin aitajuoksussa kuudenneksi sisäratojen EM-kilpailuissa Gentissä ja voitti 100 metrin aidoissa Euroopan cupin ykkösliigan. Hän voitti nuorten MM-kultaa 100 metrin aidoissa Santiago de Chilessä ajalla 13,02 ja MM-pronssia 4 × 100 metrin viestissä. Vuonna 2001 hän voitti 100 metrin aitajuoksussa Euroopan cupin ykkösliigan Vaasassa sekä alle 23-vuotiaiden Euroopan-mestaruuden Amsterdamissa ajalla 12,96. Hän karsiutui samalla matkalla Edmontonin MM-kisoissa välierissä ajalla 12,85. Seuraavana vuonna hän voitti Ruotsin mestaruuden 100 metrin aidoissa ja sijoittui Münchenin EM-kisoissa matkan seitsemänneksi.